PMIndiaData/PMIndiaSum huggingface dataset:
ମହାକରୁଣା ଦିବସ – 2017 ପାଳନ ଅବସରରେ ଲେହ ଲଦାଖସ୍ଥିତ ମହାବୋଧି ଆନ୍ତର୍ଜାତିକ ଧ୍ୟାନ କେନ୍ଦ୍ରକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାକରୁଣା ଦିବସ – 2017 ପାଳନ ଅବସରରେ ଲେହ ଲଦାଖସ୍ଥିତ ମହାବୋଧି ଆନ୍ତର୍ଜାତିକ ଧ୍ୟାନ କେନ୍ଦ୍ରକୁ ଶୁଭେଚ୍ଛା ଜଣାଇଛନ୍ତି । “ମହାକରୁଣା ଦିବସ – 2017 ପାଳନ ହେଉଥିବା ପରିପ୍ରେକ୍ଷୀରେ ଲେହ ଲଦାଖସ୍ଥିତ ମହାବୋଧି ଆନ୍ତର୍ଜାତିକ ଧ୍ୟାନ କେନ୍ଦ୍ରକୁ ଶୁଭକାମନା ଓ ଅଭନନ୍ଦନ । ଭଗବାନ ବୁଦ୍ଧଙ୍କ ବାଣୀ ଓ ଜୀବନାଦର୍ଶରେ ମାନବ ସେବା, କରୁଣା ଓ ତ୍ୟାଗର ବାର୍ତ୍ତା ଭରିରହିଛି । ସେ ସର୍ବଦା ଅହିଂସା ଉପରେ ବିଶ୍ଵାସ ଏବଂ ମାନବୀୟ କ୍ଳେଶ ଓ ଯନ୍ତ୍ରଣାର ଅବସାନ ଉପରେ ଗୁରୁତ୍ୱ ଦେଉଥିଲେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନେପାଳର ଲୁମ୍ବିନି ସ୍ଥିତ ମାୟାଦେବୀ ମନ୍ଦିର ପରିଦର୍ଶନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କର ଦିନିକିଆ ଲୁମ୍ବିନି ଗସ୍ତ ଅବସରରେ ୨୦୨୨ ମସିହା ମେ ୧୬ ରେ ନେପାଳର ଲୁମ୍ବିନିରେ ଥିବା ମାୟାଦେବୀ ମନ୍ଦିର ପରିଦର୍ଶନ କରିଥିଲେ । ପ୍ରଧାନମନ୍ତ୍ରୀଙ୍କ ସହ ନେପାଳ ପ୍ରଧାନମନ୍ତ୍ରୀ ମାନ୍ୟବର ଶେର୍ ବାହାଦୂର ଦେଓବା ଏବଂ ତାଙ୍କ ପତ୍ନୀ ଡକ୍ଟର ଅର୍ଜୁ ରାଣା ଦେଓବା ରହିଥିଲେ । ୨. ନେତାମାନେ ମନ୍ଦିର ପରିସରରେ ଥିବା ଚିହ୍ନିତ ପ୍ରସ୍ତରରେ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ, ଯାହାକି ଭଗବାନ ବୁଦ୍ଧଙ୍କ ପ୍ରକୃତ ଜନ୍ମ ସ୍ଥାନକୁ ସୂଚିତ କରିଥାଏ । ସେମାନେ ବୌଦ୍ଧ ରୀତିନୀତି ଅନୁଯାୟୀ ଆୟୋଜିତ ପୂଜାରେ ଯୋଗ ଦେଇଥିଲେ । ୩. ଦୁଇ ପ୍ରଧାନମନ୍ତ୍ରୀ ମନ୍ଦିର ନିକଟରେ ଅବସ୍ଥିତ ଅଶୋକା ସ୍ତମ୍ଭ ନିକଟରେ ମଧ୍ୟ ଦୀପ ଜାଳିଥିଲେ । ଖ୍ରୀଷ୍ଟପୂର୍ବ ୨୪୯ ମସିହାରେ ସମ୍ରାଟ ଅଶୋକାଙ୍କ ଦ୍ୱାରା ର୍ନିମିତ ଏହି ସ୍ତମ୍ଭରେ ଲୁମ୍ବିନୀ ପ୍ରଭୁ ବୁଦ୍ଧଙ୍କ ଜନ୍ମସ୍ଥାନ ହେବାର ପ୍ରଥମ ଖୋଦିତ ଲିପିର ପ୍ରମାଣ ରହିଛି । ଏହା ପରେ ଦୁଇ ପ୍ରଧାନମନ୍ତ୍ରୀ ବୋଧ ଗୟା ଠାରୁ ବୋଧି ଗଛର ଚାରାରେ ଜଳ ସିଞ୍ଚନ କରିଥିଲେ ଯାହାକି ୨୦୧୪ ରେ ପ୍ରଧାନମନ୍ତ୍ରୀ ମୋଦୀ ଲୁମ୍ବିନିକୁ ଉପହାର ଦେଇଥିଲେ ଏବଂ ମନ୍ଦିରର ପରିଦର୍ଶକଙ୍କ ପୁସ୍ତକରେ ମଧ୍ୟ ଦସ୍ତଖତ କରିଥିଲେ ।
ଅବେଇ, ୟୁଏନଆଇଏସଏଫଏ ସ୍ଥିତ ଜାତିସଂଘ ମିଶନରେ ଭାରତୀୟ ସେନା ଦ୍ୱାରା ସବୁଠାରୁ ବଡ ମହିଳା ଶାନ୍ତି ସେନା ଦଳ ମୁତୟନକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅବେଇ, ୟୁଏନଆଇଏସଏଫଏ ସ୍ଥିତ ଜାତିସଂଘ ମିଶନରେ ଭାରତୀୟ ସେନା ଦ୍ୱାରା ସବୁଠାରୁ ବଡ ମହିଳା ଶାନ୍ତି ସେନା ଦଳ ମୁତୟନ ହୋଇଥିବାରୁ ସନ୍ତୋଷ ବ୍ୟକ୍ତ କରିଛନ୍ତି । ଜାତିସଂଘ ଶାନ୍ତି ମିଶନଗୁଡିକରେ ଭାରତର ସକ୍ରିୟ ଭାଗିଦାରୀର ପରମ୍ପରା ରହିଛି ବୋଲି ଶ୍ରୀ ମୋଦୀ କହିଛନ୍ତି । ଏଡିଜି ପିଆଇ- ଭାରତୀୟ ସେନାଙ୍କ ଏକ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଏହା ଦେଖି ଗର୍ବିତ । ଜାତିସଂଘ ଶାନ୍ତି ମିଶନଗୁଡିକରେ ଭାରତର ସକ୍ରିୟ ଭାଗିଦାରୀର ପରମ୍ପରା ରହିଛି । ଆମ ନାରୀ ଶକ୍ତିର ଭାଗିଦାରୀ ଆହୁରି ସନ୍ତୋଷଜନକ ।”
୮ଟି ରାଜ୍ୟପାଇଁ ପଛୁଆ ବର୍ଗ କେନ୍ଦ୍ରୀୟ ତାଲିକାରେ ସଂଶୋଧନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆସାମ, ବିହାର, ହିମାଚଳପ୍ରଦେଶ, ଝାଡଖଣ୍ଡ, ମହାରାଷ୍ଟ୍ର, ମଧ୍ୟପ୍ରଦେଶ, ଜାମ୍ମୁ ଓ କାଶ୍ମୀର ଏବଂ ଉତ୍ତରାଖଣ୍ଡ ରାଜ୍ୟ ଲାଗି କିଛି ଶ୍ରେଣୀର ଅନ୍ୟାନ୍ୟ ପଛୁଆ ବର୍ଗଙ୍କୁ କେନ୍ଦ୍ରୀୟ ତାଲିକାରେ ସାମିଲ କରିବା ଓ ଏଥିରେ ସଂଶୋଧନ ପ୍ରସ୍ତାବକୁ ମଞ୍ଜୁରି ପ୍ରଦାନ କରିଛନ୍ତି । ଜାତୀୟ ପଛୁଆବର୍ଗ କମିଶନ (ଏନସିବିସି)ଙ୍କ ସୁପାରିଶକ୍ରମେ ମୋଟ ୨୪୭୪ଟି ପ୍ରସ୍ତାବକୁ କେନ୍ଦ୍ରୀୟ ଅନ୍ୟାନ୍ୟ ପଛୁଆ ବର୍ଗ ତାଲିକାରେ ଏହାର ସମାନତା, ଉପ-ଜାତି ପରିପ୍ରେକ୍ଷୀରେ ସାମିଲ କରାଯିବା ପ୍ରସ୍ତାବ ଉପରେ କ୍ୟାବିନେଟ ବିଚାର କରିଛନ୍ତି । ୨୫ଟି ରାଜ୍ୟ ଏବଂ ୬ଟି କେନ୍ଦ୍ରଶାସିତ କ୍ଷେତ୍ର ପାଇଁ ଏହି ତାଲିକା ବିଜ୍ଞପ୍ତି ଆକାରରେ ପ୍ରକାଶ ପାଇଛି । ୨୦୧୬ ସେପ୍ଟେମ୍ବର ମାସରେ ଏହାର ସବିଶେଷ ତାଲିକା ପ୍ରକାଶ ପାଇଥିଲା । ତେବେ ଆସାମ, ବିହାର, ହିମାଚଳପ୍ରଦେଶ, ଝାଡଖଣ୍ଡ, ମହାରାଷ୍ଟ୍ର, ମଧ୍ୟପ୍ରଦେଶ, ଜାମ୍ମୁ ଓ କାଶ୍ମୀର ଏବଂ ଉତ୍ତରାଖଣ୍ଡ ରାଜ୍ୟରୁ ଓବିସି ତାଲିକାରେ ଜାତି/ଗୋଷ୍ଠୀଭିତ୍ତିରେ ଓବିସି ତାଲିକାରେ ଅଧିକ ସଂଶୋଧନ ଓ ସାମିଲ ପ୍ରସ୍ତାବ ଆସିଥିଲା । ତେଣୁ ଏହି ୮ଟି ରାଜ୍ୟପାଇଁ ଏନସିବିସି ମୋଟ ୨୮ଟି ପରିବର୍ତ୍ତନ ପାଇଁ ସୁପାରିଶ କରିଛନ୍ତି । ଏହି ପରିବର୍ତ୍ତନ ଦ୍ୱାରା ଏଥିରେ ସାମିଲ ଜାତି, ଗୋଷ୍ଠୀର ବ୍ୟକ୍ତିମାନେ ଚାକିରୀ ଓ କେନ୍ଦ୍ରୀୟ ଶିକ୍ଷାନୁଷ୍ଠାନମାନଙ୍କରେ ସଂରକ୍ଷଣ ସୁବିଧା ସୁଯୋଗ ପାଇବେ । ଏହା ବର୍ତ୍ତମାନ ପ୍ରଚଳିତ ନୀତି ଅନୁସାରେ କାର୍ଯ୍ୟକାରୀ ହେବ ।
ପଣ୍ଡିତ ଯଶରାଜ ସାଂସ୍କୃତିକ ଫାଉଣ୍ଡେସନର ଶୁଭାରମ୍ଭ ଅବସରରେ ପ୍ରଧାନମନ୍ତ୍ରୀଙ୍କ ଉଦ୍‍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ଶାସ୍ତ୍ରୀୟ ସଙ୍ଗୀତର ମହାନାୟକ ପଣ୍ଡିତ ଯଶରାଜଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପଣ୍ଡିତ ଯଶରାଜଙ୍କ ସଂଗୀତର ଅମର ଶକ୍ତିର ବ୍ୟକ୍ତିତ୍ୱ ବିଷୟରେ ପ୍ରଧାନମନ୍ତ୍ରୀ ଆଲୋଚନା କରିଥିଲେ ଏବଂ ତାଙ୍କର ଗୌରବାବହତ୍ତପରମ୍ପରାକୁ ବଞ୍ଚାଇ ରଖିଥିବାରୁ ଦୁର୍ଗା ଯଶରାଜ ଏବଂ ପଣ୍ଡିତ ଶାରଙ୍ଗ ଦେବଙ୍କୁ ପ୍ରଶଂସା କରିଥିଲେ । ଭିଡିଓ କନଫରେନ୍ସିଂ ମାଧ୍ୟମରେ ପଣ୍ଡିତ ଯଶରାଜ ସାଂସ୍କୃତିକ ଫାଉଣ୍ଡେସନର ଶୁଭାରମ୍ଭ ଅବସରରେ ପ୍ରଧାନମନ୍ତ୍ରୀ ଏହା କହିଛନ୍ତି । ଭାରତୀୟ ସଙ୍ଗୀତ ପରମ୍ପରାର ସାଧୁମାନଙ୍କ ଦ୍ୱାରା ପ୍ରଦତ୍ତ ବିସ୍ତୃତ ଜ୍ଞାନ ଉପରେ ପ୍ରଧାନମନ୍ତ୍ରୀ ମତବ୍ୟକ୍ତ କରିଥିଲେ । ଶ୍ରୀ ମୋଦୀ କହିଛନ୍ତି ଯେ ବ୍ରହ୍ମାଣ୍ଡର ଶକ୍ତି ଏବଂ ବ୍ରହ୍ମାଣ୍ଡର ପ୍ରବାହରେ ସଙ୍ଗୀତ ଦେଖିବାର କ୍ଷମତା ହିଁ ଭାରତୀୟ ଶାସ୍ତ୍ରୀୟ ସଙ୍ଗୀତ ପରମ୍ପରାକୁ ଅସାଧାରଣ କରିଛି । ସଙ୍ଗୀତ ହେଉଛି ଏକ ମାଧ୍ୟମ ଯାହା ଆମକୁ ଆମର ସାଂସାରିକ କର୍ତ୍ତବ୍ୟ ବିଷୟରେ ଅବଗତ କରାଏ ଏବଂ ଏହା ଆମକୁ ସାଂସାରିକ ଆଶକ୍ତିକୁ ଅତିକ୍ରମ କରିବାରେ ମଧ୍ୟ ସାହାଯ୍ୟ କରେ ବୋଲି ପ୍ରଧାନମନ୍ତ୍ରୀ କହିଛନ୍ତି । ଭାରତର କଳା ଓ ସଂସ୍କୃତିର ସମୃଦ୍ଧ ଐତିହ୍ୟକୁ ବଞ୍ଚାଇ ରଖିବାର ଲକ୍ଷ୍ୟ ପାଇଁ ପ୍ରଧାନମନ୍ତ୍ରୀ ପଣ୍ଡିତ ଯଶରାଜ ସାଂସ୍କୃତିକ ଫାଉଣ୍ଡେସନକୁ ପ୍ରଶଂସା କରିଛନ୍ତି । ଜ୍ଞାନକୌଶଳର ଏହି ଯୁଗରେ ଦୁଇଟି ମୁଖ୍ୟ ଦିଗ ଉପରେ ଧ୍ୟାନ ଦେବାକୁ ସେ ଫାଉଣ୍ଡେସନକୁ କହିଥିଲେ । ସର୍ବପ୍ରଥମେ, ସେ କହିଥିଲେ ଯେ ଜଗତୀକରଣର ଏହି ଯୁଗରେ ଭାରତୀୟ ସଙ୍ଗୀତ ଏହାର ପରିଚୟ ସୃଷ୍ଟି କରିବା ଉଚିତ୍‍ । ସେ କହିଛନ୍ତି ଯେ ଯୋଗ ଦିବସର ଅଭିଜ୍ଞତା ସୂଚାଇ ଦେଇଛି ଯେ ଭାରତୀୟ ଐତିହ୍ୟରୁ ବିଶ୍ୱ ଉପକୃତ ହୋଇଛି ଏବଂ ଭାରତୀୟ ସଙ୍ଗୀତର ମଧ୍ୟ ମାନବ ମନରେ ଗଭୀରତା ସୃଷ୍ଟି କରିବାର କ୍ଷମତା ରହିଛି । ବିଶ୍ୱର ପ୍ରତ୍ୟେକ ବ୍ୟକ୍ତି ଭାରତୀୟ ସଙ୍ଗୀତ ବିଷୟରେ ଜାଣିବା, ଶିଖିବା ଏବଂ ଲାଭ ପାଇବା ପାଇଁ ହକଦାର । ଏହାର ଯତ୍ନ ନେବା ଆମର ଦାୟିତ୍ୱ ବୋଲି ସେ କହିଛନ୍ତି । ଦ୍ୱିତୀୟତଃ, ପ୍ରଧାନମନ୍ତ୍ରୀ କହିଛନ୍ତି ଯେ ଆଜିର ଯୁଗରେ ଯେତେବେଳେ ଜ୍ଞାନକୌଶଳର ପ୍ରଭାବ ସର୍ବତ୍ର ବ୍ୟାପୁଛି, ସଙ୍ଗୀତ କ୍ଷେତ୍ରରେ ମଧ୍ୟ ଜ୍ଞାନକୌଶଳ ଏବଂ ପ୍ରଯୁକ୍ତିବିଦ୍ୟା ବିପ୍ଳବ ହେବା ଉଚିତ୍‍ । ଭାରତୀୟ ବାଦ୍ୟଯନ୍ତ୍ର ଏବଂ ପରମ୍ପରାକୁ ଆଧାର କରି କେବଳ ସଂଗୀତ ପାଇଁ ଉତ୍ସର୍ଗୀକୃତ ଷ୍ଟାର୍ଟଅପ୍ ସକାଶେ ସେ ଆହ୍ୱାନ କରିଥିଲେ । କାଶୀ ପରି ସଂସ୍କୃତି ଓ କଳା କେନ୍ଦ୍ରର ପୁନଃ ର୍ନିମାଣ ପାଇଁ ସେ ବର୍ତ୍ତମାନର ପ୍ରୟାସ ଉପରେ ମଧ୍ୟ ଧ୍ୟାନ ଦେଇଥିଲେ । ପ୍ରଧାନମନ୍ତ୍ରୀ କହିଛନ୍ତି ଯେ ପରିବେଶ ସଂରକ୍ଷଣ ତଥା ପ୍ରକୃତି ପ୍ରତି ଭଲପାଇବା ଦ୍ୱାରା ଭାରତ ଏକ ସୁରକ୍ଷିତ ଭବିଷ୍ୟତର ମାର୍ଗ ଦେଖାଇଛି । ସେ କହିଛନ୍ତି, ଐତିହ୍ୟ ସହିତ ବିକାଶର ଏହି ଭାରତୀୟ ଯାତ୍ରାରେ ‘ସବକା ପ୍ରୟାସ' ଅନ୍ତର୍ଭୁକ୍ତ ହେବା ଉଚିତ୍‍ ।
1997 ଜାନୁୟାରୀରୁ ରାଷ୍ଟ୍ରାୟତ୍ତ ବିଦ୍ୟୁତ କମ୍ପାନୀର ଏକଜିକ୍ୟୁଟିଭଙ୍କ ଦରମା ହାର ନିୟମିତକରଣକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ନ୍ୟାସନାଲ ହାଇଡ୍ରୋଇଲେକ୍ଟ୍ରିକ ପାୱାର କର୍ପୋରେସନ ଲିମିଟେଡ୍(ଏନଏଚପିସି), ନର୍ଥ ଇଷ୍ଟ ଇଲେକ୍ଟ୍ରିକ ପାୱାର କର୍ପୋରେସନ(ଏନଇଇପିସିଓ), ଟିଏଚଡିସି ଇଣ୍ଡିଆ ଲିମିଟେଡ୍(ପୂର୍ବରୁ ଟିହରି ହାଇଡ୍ରୋ ଡେଭଲପମେଂଟ କର୍ପୋରେସନ ଲିଃ) ଓ ସତଲେଜ ଜଳ ବିଦ୍ୟୁତ ନିଗମ ଲିମିଟେଡ୍(ଏସଜେଭିଏନ)ର ବୋର୍ଡସ୍ତରର ଏକଜିକ୍ୟୁଟିଭମାନଙ୍କ ନିମ୍ନରେ ଥିବା ଦରମା ହାରକୁ 1997 ଜାନୁୟାରୀ 1 ତାରିଖରୁ ନିୟମିତ କରିବା ପାଇଁ ଅନୁମୋଦନ ମିଳିଛି । ଏହାକୁ ବିଦ୍ୟୁତ ମନ୍ତ୍ରଣାଳୟର 2006 ଏପ୍ରିଲ 4 ତାରିଖ ଓ 2006 ସେପ୍ଟେମ୍ବର 1 ତାରିଖର ଆଦେଶର ଅନୁସରଣରେ ଲାଗୁ କରାଯାଇଥିଲା । କାର୍ଯ୍ୟକାରିତା ରଣନୀତି ଏହି ମଞ୍ଜୁରି ପରେ ବିଦ୍ୟୁତ ମନ୍ତ୍ରଣାଳୟର 2006 ଏପ୍ରିଲ 4 ଓ 2006 ସେପ୍ଟେମ୍ବର 1 ତାରିଖର ନିର୍ଦ୍ଦେଶ ଅନୁସାରେ ହାଇଡ୍ରୋ କ୍ଷେତ୍ରର ରାଷ୍ଟ୍ରାୟତ୍ତ ଉଦ୍ୟୋଗ ଦ୍ୱାରା ଲାଗୁ କରାଯାଇଥିବା ଦରମା ହାରକୁ ନିୟମିତ କରାଯିବ । ପ୍ରଭାବ ଏହି ମଞ୍ଜୁରି ଫଳରେ 2007 ଜାନୁୟାରୀ 1 ପୂର୍ବରୁ ହାଇଡ୍ରୋ କ୍ଷେତ୍ରର କେନ୍ଦ୍ରୀୟ ସାର୍ବଜନୀନ ଉଦ୍ୟୋଗରେ ସାମିଲ ପ୍ରାୟ 5,254 ଜଣ ଏକଜିକ୍ୟୁଟିଭ ଉପକୃତ ହେବେ । ଏହାଫଳରେ ହାଇଡ୍ରୋ କ୍ଷେତ୍ରର ରାଷ୍ଟ୍ରାୟତ୍ତ ଉଦ୍ୟୋଗର ଏକଜିକ୍ୟୁଟିଭଙ୍କ ମନୋବଳ ଅଧିକ ସୁଦୃଢ଼ ହେବ । ବ୍ୟୟ ଦରମା ହାର ନିୟମିତ କରିବାରେ ପ୍ରାୟ 323କୋଟି ଟଙ୍କା ଖର୍ଚ୍ଚ ହେବ ।
ରିଓ ଯାତ୍ରା କରିବାକୁ ଥିବା ଭାରତୀୟ କ୍ରୀଡାବିତଙ୍କୁ ଭେଟିଲେ ପ୍ରଧାନମନ୍ତ୍ରୀ, ପ୍ରତ୍ୟେକ ଖେଳାଳୀଙ୍କୁ ଟ୍ୱିଟର ପୃଷ୍ଠାରେ ଫଟୋ ଏବଂ ଶୁଭେଚ୍ଛା ଜରିଆରେ କଲେ ଉତ୍ସାହିତ

ଏକ ଅଭୂତପୂର୍ବ ଓ ବିରଳ ଘଟଣାକ୍ରମରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଗାମୀ ରିଓ ଅଲମ୍ପିକ୍ସ ପାଇଁ ଯୋଗ୍ୟ ବିବେଚିତ ହୋଇଥିବା 60ରୁ ଉର୍ଦ୍ଧ୍ଵ କ୍ରୀଡାବିତଙ୍କ ସହ ଆଜି ବ୍ୟକ୍ତିଗତ ଭାବେ ମତ ବିନିମୟ କରିଛନ୍ତି । ପ୍ରତ୍ୟେକ ଖେଳାଳୀଙ୍କୁ ଭେଟି ନିଜର ଚିନ୍ତନ ମାଧ୍ୟମରେ ଉତ୍ସାହିତ କରିଛନ୍ତି । ଅନେକ ଖେଳାଳୀଙ୍କ ସହ ଅନୈାପଚାରିକ କଥାବାର୍ତ୍ତା କରିବା ବେଳେ ସେମାନେ ନିଜ ନିଜ ମୋବାଇଲ ଫୋନରେ ପ୍ରଧାନମନ୍ତ୍ରୀଙ୍କ ସହ ସେଲଫି ଫୋଟ ଉତ୍ତୋଳନ କରିଥିଲେ । ଏହାପରେ ପ୍ରଧାନମନ୍ତ୍ରୀ ଆଜି ସାମାଜିକ ଗଣମାଧ୍ୟମ ନେଟୱାର୍କ – ଟ୍ୱିଟର ପୃଷ୍ଠାରେ ପ୍ରତ୍ୟେକ ଖେଳାଳୀଙ୍କ ସହ ନିଜର ଫଟୋ ପ୍ରଦର୍ଶନ କରିଛନ୍ତି । କେବଳ ସେତିକି ନୁହେଁ ପ୍ରତ୍ୟେକ ଟ୍ୱିଟର ପୃଷ୍ଠାରେ ପ୍ରଧାନମନ୍ତ୍ରୀ ଫଟୋ ସହ ଖେଳାଳୀମାନଙ୍କୁ ଉତ୍ସାହ ପ୍ରଦାନ କରିବା ଭଳି ଭାବନା ବ୍ୟକ୍ତ କରିଛନ୍ତି । ଦେଶର ଅନେକ ଖେଳାଳୀ ପ୍ରଧାନମନ୍ତ୍ରୀଙ୍କର ଏହି ଅଦ୍ୱିତୀୟ ମନୋଭାବକୁ ବେଶ୍ ପ୍ରଶଂସା କରିଛନ୍ତି । ଏପରିକି ସେମାନେ ମଧ୍ୟ ପ୍ରତ୍ୟୁତ୍ତରରେ ନିଜର ଭାବନାକୁ ଟ୍ୱିଟର ପୃଷ୍ଠାରେ ବାଣ୍ଟିଛନ୍ତି । ତେବେ ପ୍ରଧାନମନ୍ତ୍ରୀ ମଧ୍ୟ କେତେକଙ୍କୁ ଟ୍ୱିଟ୍ ର ଜବାବ ଦେଇଛନ୍ତି । ସେମାନଙ୍କ ମଧ୍ୟରେ ରହିଛନ୍ତି ମୁଷ୍ଟିଯୋଦ୍ଧା ମନୋଜ କୁମାର ଏବଂ କୁସ୍ତିଯୋଦ୍ଧା ଯୋଗେଶ୍ୱର ଦତ୍ତ ।
ଋଥ ଯାତ୍ରା ଅବସରରେ ଲୋକମାନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରଥ ଯାତ୍ରା ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି । ସମ୍ପ୍ରତି ମନ କି ବାତ କାର୍ଯ୍ୟକ୍ରମରେ ଭାରତୀୟ ସଂସ୍କୃତିରେ ରଥ ଯାତ୍ରାର ମହତ୍ୱ ଉପରେ ଶ୍ରୀ ମୋଦୀ ତାଙ୍କ ମତର ଏକ ଭିଡିଓ ମଧ୍ୟ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ରଥ ଯାତ୍ରାର ବିଶେଷ ଦିନରେ ଶୁଭେଚ୍ଛା । ଆମେ ଲଗାତାର ଅଶୀର୍ବାଦ ପାଇଁ ଭଗବାନ ଜଗନ୍ନାଥଙ୍କୁ ପ୍ରାର୍ଥନା କରୁଛୁ । ଆସନ୍ତୁ ସମସ୍ତେ ଉତ୍ତମ ସ୍ୱାସ୍ଥ୍ୟ ଏବଂ ସୁଖ ପାଇଁ ଆଶୀର୍ବାଦ ପ୍ରାପ୍ତ ହେବା ।” ସମ୍ପ୍ରତି ମନ କି ବାତ୍‍ କାର୍ଯ୍ୟକ୍ରମରେ ମୁଁ ରଥ ଯାତ୍ରା ଏବଂ ଆମ ସଂସ୍କୃତିରେ ଏକ ଯାତ୍ରାର ମହତ୍ୱ ବିଷୟରେ ଯାହା କହିଥିଲି ତାହା ସେୟାର କରିଛି ।”
ରାଜ୍ୟରେ ବନ୍ୟା ପରିସ୍ଥିତି ନେଇ କେରଳ ମୁଖ୍ୟମନ୍ତ୍ରୀଙ୍କ ସହ କଥା ହେଲେ ପ୍ରଧାନମନ୍ତ୍ରୀ

କେରଳରେ ବନ୍ୟା ପରିସ୍ଥିତି ନେଇ ରାଜ୍ୟ ମୁଖ୍ୟମନ୍ତ୍ରୀ ଶ୍ରୀ ପିନାରାୟୀ ବିଜୟନଙ୍କ ସହ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କଥା ହୋଇଛନ୍ତି । “କେରଳ ମୁଖ୍ୟମନ୍ତ୍ରୀ ଶ୍ରୀ ପିନାରାୟୀ ବିଜୟନଙ୍କ ସହ ଆଜି ସକାଳେ ପୁଣି କଥା ହୋଇଛି । ରାଜ୍ୟର ବନ୍ୟା ପରିସ୍ଥିତି ନେଇ ଆମେ ଆଲୋଚନା କରିଥିଲୁ । ରାଜ୍ୟବ୍ୟାପୀ ଉଦ୍ଧାର ଏବଂ ରିଲିଫ କାର୍ଯ୍ୟକୁ ତ୍ୱରାନ୍ୱିତ କରିବା ଲାଗି ପ୍ରତିରକ୍ଷା ମନ୍ତ୍ରୀଙ୍କୁ କହିଛି । କେରଳବାସୀଙ୍କ ସୁରକ୍ଷା ଓ ସୁସ୍ଥତା କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ରାଜୀବ ଗାନ୍ଧୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ରାଜୀବ ଗାନ୍ଧୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ଆମର ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ରାଜୀବ ଗାନ୍ଧୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରାଯାଇଛି ।
ଦ୍ୱିତୀୟ ବିଶ୍ୱଯୁଦ୍ଧର ପୂର୍ବ ସୈନିକ, ଜରୁରୀକାଳୀନ କମିସନ୍ଡ ଅଧିକାରୀ, ସର୍ଟ ସର୍ଭିସ କମିସନ୍ଡ ଅଧିକାରୀ ତଥା ସମୟ ପୂର୍ବରୁ ସେବା ନିବୃତ ହେଉଥିବା ସୈନିକମାନଙ୍କୁ ପୂର୍ବ ସୈନିକ ଅଂଶଦାୟୀ ସ୍ୱାସ୍ଥ୍ୟ ଯୋଜନା ଇସିଏଚଏସ ଅନ୍ତର୍ଗତ ଚିକିତ୍ସା ସୁବିଧା ଉପଲବ୍ଧ କରାଇବା ନେଇ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଦ୍ୱିତୀୟ ବିଶ୍ୱଯୁଦ୍ଧ ପୂର୍ବ ସୈନିକ, ଜରୁରୀକାଳୀନ କମିସନ୍ଡ ଅଧିକାରୀ, ସର୍ଟ ସର୍ଭିସ କମିସନ୍ଡ ଅଧିକାରୀ ତଥା ସମୟ ପୂର୍ବରୁ ସେବାନିବୃତ ହେଉଥିବା ସୈନିକମାନଙ୍କୁ ପୂର୍ବ ସୈନିକ ଅଂଶଦାୟୀ ସ୍ୱାସ୍ଥ୍ୟ ଯୋଜନା (ଇସିଏଚଏସ) ଅନ୍ତର୍ଗତ ଚିକିତ୍ସା ସୁବିଧା ଉପଲବ୍ଧ କରାଇବା ପାଇଁ ମଞ୍ଜୁରି ପ୍ରଦାନ କରିଛନ୍ତି । ଏହାର ପରିଣାମ ସ୍ୱରୂପ ଏବେ ଏହିପରି 43,000 ପୂର୍ବ ସୈନିକ ଏବଂ ଅଧିକାରୀ ଇସିଏଚଏସ ସେବାର ଲାଭ ନେଇପାରିବେ ଯେଉଁମାନେ କି ଏ ପର୍ଯ୍ୟନ୍ତ ଏଥିରୁ ବଞ୍ଚିତ ଥିଲେ । ସେମାନଙ୍କୁ ଏହି ସେବା ସମଗ୍ର ଦେଶରେ ସ୍ଥିତ 425 ଇସିଏଚଏସ ପଲିକ୍ଲିନିକ, ଅଧିସୂଚିତ ପ୍ୟାନେଲ ସମ୍ପନ୍ନ 2500ରୁ ଅଧିକ ଘରୋଇ ହସପିଟାଲ ଏବଂ ସମସ୍ତ ସରକାରୀ ହସପିଟାଲରେ କିଛି ସର୍ତ୍ତରେ ଉପଲବ୍ଧ ହେବ । ଇସିଏଚଏସ ଯୋଜନାରେ ସମ୍ପୂର୍ଣ୍ଣ ଅଂଶଧନ ଥରକରେ ଦେବାର ନିୟମ ଫଳରେ ସୈନିକମାନଙ୍କ ବିଧବାମାନଙ୍କୁ ରିହାତି ପ୍ରଦାନ କରାଯାଇଛି । ଏନଡିଏ ସରକାରଙ୍କ ଦ୍ୱାରା 2013 ଏପ୍ରିଲରେ ଆରମ୍ଭ କରାଯାଇଥିବା ଇସିଏଚଏସ ଯୋଜନା 54 ଲକ୍ଷ ପୂର୍ବ ସୈନିକ, ପେନସନର, ଅନେକ ଆଶ୍ରିତ ଏବଂ କିଛି ଅନ୍ୟ ଶ୍ରେଣୀର ପୂର୍ବ ସୈନିକମାନଙ୍କୁ ଗୁଣବତ୍ତା ଯୁକ୍ତ ଚିକିତ୍ସା ସେବା ପ୍ରଦାନ କରିଥାଏ । ପୂର୍ବ ସୈନିକମାନଙ୍କ କଲ୍ୟାଣ ପାଇଁ କରାଯାଇଥିବା ଉପାୟ: ସରକାରଙ୍କ ଆଜିର ନିଷ୍ପତ୍ତି ଦେଶ ପାଇଁ ନିଜର ଅମୂଲ୍ୟ ସେବା ପ୍ରଦାନ କରୁଥିବା ସାହସୀ ସୈନିକମାନଙ୍କ କଲ୍ୟାଣ ପାଇଁ ପ୍ରଥମ ଦିନରୁ ହିଁ କରାଯାଇଥିବା ନୀତି ଆଡକୁ ଉଠାଯାଇଥିବା ଆଉ ଏକ ମହତ୍ୱପୂର୍ଣ୍ଣ ପଦକ୍ଷେପ । ପୂର୍ବ ସୈନିକମାନଙ୍କ ପାଇଁ ଚାରି ଦଶକରୁ ଦୀର୍ଘ ‘ୱାନ ରେଙ୍କ ୱାନ ପେନସନ ଯୋଜନା’ର କ୍ରିୟାନ୍ୱୟନର ପରିଣାମସ୍ୱରୂପ 20 ଲକ୍ଷରୁ ଅଧିକ ପୂର୍ବ ସୈନିକମାନଙ୍କୁ 35,000 କୋଟି ଟଙ୍କାରୁ ଅଧିକ ରାଶି ପ୍ରାପ୍ତ ହୋଇଛି । ଯୋଜନା ଅନ୍ତର୍ଗତ ପୂର୍ବତନ ସୈନିକମାନଙ୍କ ପାଇଁ ସରକାରଙ୍କ ଦ୍ୱାରା କରାଯାଇଥିବା ଅନ୍ୟ କଲ୍ୟାଣକାରୀ ଉପାୟମାନଙ୍କ ମଧ୍ୟରେ ପେନସନରେ ଶତକଡା 40 ପ୍ରତିଶତର ବୃଦ୍ଧି, ପୂର୍ବ ପରିପକ୍ୱ ସେବାନିବୃତ ସୈନିକମାନଙ୍କ ପାଇଁ ବିକଳାଙ୍ଗ ପେନସନ, ବାସ୍ତବିକ ନିୟନ୍ତ୍ରଣ ରେଖା, ନିୟନ୍ତ୍ରଣ ରେଖା ଏବଂ ଅନ୍ତଃରାଷ୍ଟ୍ରୀୟ ନିୟନ୍ତ୍ରଣ ରେଖାରେ ଯୁଦ୍ଧରେ ସହିଦ ହେବା ନେଇ ସହାୟତା ତଥା ଯୁଦ୍ଧରେ ସର୍ବୋଚ୍ଚ ବଳିଦାନ ଦେଉଥିବା ସୈନିକମାନଙ୍କୁ ନବଗଠିତ ସେନା ଯୁଦ୍ଧ କୌଶଳ କଲ୍ୟାଣ ପାଣ୍ଠି ମାଧ୍ୟମରେ ଆର୍ଥିକ ସହାୟତା, ପୂର୍ବତନ ସୈନିକ ଭତ୍ତା, ପୂର୍ବ-ନୌସୈନିକମାନଙ୍କୁ ବିଶେଷ ପେନସନ ଏବଂ 36ରୁ ଅଧିକ ପ୍ରକାରର ରୋଜଗାର ପାଇଁ 30 ହଜାରରୁ ଅଧିକ ସେବାନିବୃତ ସୈନିକମାନଙ୍କୁ କୌଶଳ ବିକାଶ ପ୍ରଶିକ୍ଷଣ ଦେବା ସାମିଲ ରହିଛି ।
ଏନସିସି ରାଲିକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ସୋମବାର) ନୂଆଦିଲ୍ଲୀଠାରେ ଏନସିସି ରାଲିକୁ ସମ୍ବୋଧନ କରିଥିଲେ । ସେ କହିଥିଲେ ଯେ ଏନସିସି କ୍ୟାଡେଟମାନଙ୍କ ଗହଣରେ ଥିଲାବେଳେ ତାଙ୍କ ଅତୀତର ସ୍ମୃତି ପୁଣିଥରେ ସ୍ମରଣ ହୋଇଯାଉଛି । ବିଗତ ଏକ ବର୍ଷ ମଧ୍ୟରେ ଏନସିସି କ୍ୟାଡେଟମାନେ ସ୍ୱଚ୍ଛ ଭାରତ ଅଭିଯାନ, ଡିଜିଟାଲ ନେଣଦେଣ ଭଳି ଅନେକ ଗୁରୁତ୍ୱପୂର୍ଣ୍ଣ କାର୍ଯ୍ୟ ସହିତ ସଂଶ୍ଳିଷ୍ଟ ଥିବାରୁ ସେ ସନ୍ତୋଷ ବ୍ୟକ୍ତ କରିଥିଲେ । ସେ କହିଥିଲେ ଯେ କେରଳ ବନ୍ୟା ସମୟରେ ରିଲିଫ ଏବଂ ଉଦ୍ଧାର କାର୍ଯ୍ୟରେ ଏନସିସି କ୍ୟାଡେଟମାନଙ୍କ ଅଭୂତପୂର୍ବ ଯୋଗଦାନ ପ୍ରଶଂସନୀୟ । ପ୍ରଧାନମନ୍ତ୍ରୀ କହିଥିଲେ ଯେ ଆଜି ସମଗ୍ର ବିଶ୍ୱ ଭାରତକୁ ଏକ ଉଜ୍ଜ୍ୱଳତମ ତାରକା ଭାବେ ଦେଖୁଛି । ସେ କହିଥିଲେ ଯେ ଏହାମଧ୍ୟ ସମସ୍ତେ କହିବାକୁ ଆରମ୍ଭ କଲେଣି ଯେ ଭାରତ ପାଖରେ କେବଳ ସାମର୍ଥ୍ୟ ନାହିଁ ବରଂ ସେ ସାମର୍ଥ୍ୟକୁ ପ୍ରତିପୂରଣ ମଧ୍ୟ କରୁଛି । ସେ କହିଥିଲେ ଯେ ଅର୍ଥବ୍ୟବସ୍ଥା ହେଉ ଅବା ପ୍ରତିରକ୍ଷା କ୍ଷେତ୍ର ହେଉ ଭାରତର କ୍ଷମତା ବିସ୍ତୃତ ହୋଇଛି । ସେ କହିଥିଲେ ଯେ ଭାରତ ଶାନ୍ତିର ସମର୍ଥକ କିନ୍ତୁ ଭାରତ ରାଷ୍ଟ୍ରୀୟ ସୁରକ୍ଷା ପାଇଁ କୌଣସି ଆବଶ୍ୟକ ପଦକ୍ଷେପ ନେବାରେ ପଛଘୁଞ୍ଚା ଦେବନାହିଁ । ସେ କହିଥିଲେ ଯେ ବିଗତ ସାଢେ ଚାରି ବର୍ଷ ମଧ୍ୟରେ ପ୍ରତିରକ୍ଷା ଏବଂ ସୁରକ୍ଷା ପାଇଁ ଅନେକ ଗୁରୁତ୍ୱପୂର୍ଣ୍ଣ ନିଷ୍ପତ୍ତି ନିଆଯାଇଛି । ସେ କହିଥିଲେ ଯେ ଭାରତ ଏପରି କିଛି ଦେଶମାନଙ୍କ ମଧ୍ୟରେ ଅନ୍ୟତମ ଯେଉଁମାନେ ତ୍ରିମୁଖୀ ପରମାଣୁ କ୍ଷମତାର ବିକାଶ କରିଛନ୍ତି । ସେ କହିଥିଲେ ଯେ ଯୁବଗୋଷ୍ଠି ନିଜ ସ୍ୱପ୍ନକୁ ସେତେବେଳେ ସାକାର କରିପାରିବେ ଯେତେବେଳେ ଦେଶ ସୁରକ୍ଷିତ ରହିବ । ସେ କ୍ୟାଡେଟମାନଙ୍କର କଠିନ ପରିଶ୍ରମର ଭୂରି ଭୂରି ପ୍ରଶଂସା କରିଥିଲେ । ଅନେକ କ୍ୟାଡେଟ ଗ୍ରାମାଂଚଳ ଏବଂ ଛୋଟ ସହରମାନଙ୍କରୁ ଆସିଥାନ୍ତି । ଏନସିସିର ଅନେକ କ୍ୟାଡେଟ ଦେଶକୁ ଗୌରବାନ୍ୱିତ କରିଛନ୍ତି । ଏହି ସଂଦର୍ଭରେ ସେ ପ୍ରସିଦ୍ଧ ଆଥଲେଟ ହିମା ଦାସଙ୍କ କଥା ଉଲ୍ଲେଖ କରିଥିଲେ । ସେ କହିଥିଲେ ଯେ ସରକାର ଦେଶରେ ଭିଆଇପି ସଂସ୍କୃତି ବଦଳରେ ଇପିଆଇ, ପ୍ରତ୍ୟେକ ବ୍ୟକ୍ତି ଗୁରୁତ୍ୱପୂର୍ଣ୍ଣ (Every person is important) ସଂସ୍କୃତି ଆଣିବାର ପ୍ରଚେଷ୍ଟା କରୁଛନ୍ତି । ସେ କ୍ୟାଡେଟମାନଙ୍କୁ ସମସ୍ତ ପ୍ରକାର ନକାରାତ୍ମକୁ ଦୂରେଇଦେବା ସହ ଦେଶର ସୁ ଭବିଷ୍ୟତ ପାଇଁ କାର୍ଯ୍ୟ କରିବାକୁ ଆହ୍ୱାନ ଦେଇଥିଲେ । ସେ କହିଥିଲେ ଯେ ମହିଳାମାନଙ୍କୁ ସୁଯୋଗ ପ୍ରଦାନ କରିବା ପାଇଁ ଏବଂ କାର୍ଯ୍ୟକ୍ଷେତ୍ରରେ ସେମାନଙ୍କ ଭାଗୀଦାରୀତା ବୃଦ୍ଧି କରିବା ପାଇଁ ପଦକ୍ଷେପ ନିଆଯାଉଛି । ମହିଳାମାନେ ପ୍ରଥମଥର ପାଇଁ ଭାରତୀୟ ବାୟୁ ସେନାର ଯୁଦ୍ଧ ବିମାନରେ ପାଇଲଟ ହୋଇଛନ୍ତି । ପ୍ରଧାନମନ୍ତ୍ରୀ ଦୃଢତାର ସହ କହିଥିଲେ ଯେ ଭ୍ରଷ୍ଟାଚାର ନୂତନ ଭାରତର ଅଂଶ ହୋଇପାରିବ ନାହିଁ । ସେ କହିଥିଲେ ଯେ ଭ୍ରଷ୍ଟାଚାରରେ ସାମିଲ ଲୋକମାନଙ୍କୁ କ୍ଷମା ଦିଆଯିବନାହିଁ । ପ୍ରଧାନମନ୍ତ୍ରୀ ସ୍ୱଚ୍ଛ ଭାରତ ଏବଂ ଡିଜିଟାଲ କାର୍ଯ୍ୟକ୍ରମଗୁଡିକରେ ଯୁବଗୋଷ୍ଠିଙ୍କର ସକ୍ରୀୟ ଅଂଶୀଦାରୀତାର ପ୍ରଶଂସା କରିଥିଲେ । ସେ କ୍ୟାଡେଟମାନଙ୍କୁ ସରକାରଙ୍କ କଲ୍ୟାଣକାରୀ ଯୋଜନାଗୁଡିକ ବିଷୟରେ ସଚେତନ କରାଇବା ପାଇଁ ଅନୁରୋଧ କରିଥିଲେ । ସେ କ୍ୟାଡେଟମାନଙ୍କୁ କହିଥିଲେ ଯେ ସେ ଆଗାମୀ ନିର୍ବାଚନରେ ଅଧିକରୁ ଅଧିକ ସଂଖ୍ୟାରେ ଭୋଟ ଦେବା ପାଇଁ ସେମାନେ ଯୁବଗୋଷ୍ଠିଙ୍କୁ ପ୍ରେରିତ କରନ୍ତୁ । ସେ କହିଥିଲେ ଯେ କିଛି ଦିନ ପୂର୍ବେ ଦିଲ୍ଲୀ ସହରେ ବିକଶିତ ଅନେକ ଐତିହାସିକ ସ୍ଥଳଗୁଡିକୁ କ୍ୟାଡେଟମାନେ ଦେଖିପାରିବେ । ଏହି ସ୍ଥାନଗୁଡିକ ଭାରତର ମହାନ ସଂସ୍କୃତି ଏବଂ ମହାନ ନେତାମାନଙ୍କ ସହ ସଂଶ୍ଲିଷ୍ଟ । ଏହି ସଂଦର୍ଭରେ ସେ ଲାଲ କିଲାରେ କ୍ରାନ୍ତି ମନ୍ଦିର ଏବଂ ଅଲିପୁର ରୋଡରେ ବାବା ସାହେବ ଭୀମ ରାଓ ଆମ୍ବେଦକରଙ୍କ ମହାପରିନିର୍ବାଣ ସ୍ଥଳ ବିଷୟରେ ମଧ୍ୟ ଉଲ୍ଲେଖ କରିଥିଲେ । ସେ କହିଥିଲେ ଯେ ଏହି ସ୍ଥାନଗୁଡିକ ଦେଖିବା ପରେ ଲୋକମାନଙ୍କ ମନରେ କାର୍ଯ୍ୟ କରିବାର ନୂତନ ଶକ୍ତି ଜାଗ୍ରତ ହେବ ।
ସହୀଦ ଭଗତ ସିଂହଙ୍କୁ ତାଙ୍କ ଜନ୍ମ ବାର୍ଷିକୀରେ ପ୍ରଣାମ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସହୀଦ ଭଗତ ସିଂହଙ୍କୁ ତାଙ୍କ ଜନ୍ମ ବାର୍ଷିକୀରେ ପ୍ରଣାମ କରିଛନ୍ତି । ସହିଦ ଭଗତ ସିଂହଙ୍କ ଉପରେ ଶ୍ରୀ ମୋଦୀ ତାଙ୍କ ଚିନ୍ତାଧାରାର ଏକ ଭିଡିଓ ମଧ୍ୟ ସେୟାର କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସହୀଦ ଭଗତ ସିଂହ ଜୀଙ୍କୁ ତାଙ୍କ ଜୟନ୍ତୀରେ ମୁଁ ପ୍ରଣାମ କରୁଛି । ତାଙ୍କର ସାହସ ଆମକୁ ବହୁତ ଉତ୍ସାହିତ କରିଥାଏ । ଆମ ଦେଶ ପାଇଁ ତାଙ୍କର ଦୂରଦୃଷ୍ଟି ହାସଲ କରିବାକୁ ଆମେ ଆମର ପ୍ରତିବଦ୍ଧତାକୁ ଦୋହରାଉଛୁ”
ଗୁରୁ ପୂର୍ଣ୍ଣମୀରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁ ପୂର୍ଣ୍ଣିମା ଅବସରରେ ସମସ୍ତ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । “ପବିତ୍ର ଗୁରୁ ପୂର୍ଣ୍ଣିମାରେ ଦେଶବାସୀଙ୍କୁ ହାର୍ଦ୍ଦିକ ଶୁଭକାମନା । ସମସ୍ତଙ୍କୁ ଗୁରୁ ପୂର୍ଣ୍ଣିମାର ଅଭିନନ୍ଦନ । ଆମର ଏଭଳି ଏକ ସମାଜ ଯେଉଁଠି ଗୁରୁଙ୍କୁ ସ୍ଵତନ୍ତ୍ର ସ୍ଥାନ ଓ ମର୍ଯ୍ୟାଦା ମିଳିଛି । ଗୁରୁଙ୍କ ପାଖରେ ଆମେ ଚିର କୃତଜ୍ଞ ଯିଏକି ସର୍ବଦା ଆମକୁ ପ୍ରେରଣା ଦେଇଥାନ୍ତି ଏବଂ ଆମ ଭିତରେ ଥିବା ସାମର୍ଥ୍ୟକୁ ପରିପ୍ରକାଶ କରାଇଥାନ୍ତି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସମସ୍ତ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳର ଶ୍ରମ ମନ୍ତ୍ରୀଙ୍କୁ ନେଇ ଆୟୋଜିକ ଜାତୀୟ ଶ୍ରମ ସମ୍ମେଳନରେ ଅଗଷ୍ଟ ୨୫ରେ ଉଦବୋଧନ ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୨୫, ୨୦୨୨ ଅପରାହ୍ନ ୪.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ସମସ୍ତ ରାଜ୍ୟ ଓ କେନ୍ଦ୍ର ଶାସିତ ଅଞ୍ଚଳର ଶ୍ରମ ମନ୍ତ୍ରୀମାନଙ୍କୁ ନେଇ ଆୟୋଜିତ ଜାତୀୟ ଶ୍ରମ ସମ୍ମେଳନରେ ଉଦବୋଧନ ଦେବେ । କେନ୍ଦ୍ର ଶ୍ରମ ଓ ନିୟୋଜନ ମନ୍ତ୍ରାଳୟଙ୍କ ଦ୍ୱାରା ଆନ୍ଧ୍ରପ୍ରଦେଶର ତିରୁପତି ଠାରେ ଅଗଷ୍ଟ୨୫-୨୬, ୨୦୨୨ରେ ଏହି ଦୁଇଦିନିଆ ସମ୍ମିଳନୀ ଆୟୋଜିତ ହେବ । ସହଭାଗୀ ସଂଘୀୟ ବ୍ୟବସ୍ଥା ଭାବନା ଆଧାରରେ ଗୁରୁତ୍ୱପୂର୍ଣ୍ଣ ଶ୍ରମ ସମ୍ପର୍କିତ ପ୍ରସଙ୍ଗଗୁଡିକ ସମ୍ପର୍କରେ ଆଲୋଚନା ପାଇଁ ଏହି ସମ୍ମିଳନୀ ଆୟୋଜିତ ହୋଇଛି । ଶ୍ରମିକ କଲ୍ୟାଣ ଯୋଜନା ପାଇଁ କେନ୍ଦ୍ର ଓ ରାଜ୍ୟ ସରକାରଙ୍କ ମଧ୍ୟରେ ତାଳମେଳ ସୃଷ୍ଟି କରି ସଫଳ ନୀତି ପ୍ରଣୟନ ଓ ଶ୍ରମିକମାନଙ୍କ କଲ୍ୟାଣ ପାଇଁ ଯୋଜନାଗୁଡିକର ସଫଳ ରୂପାୟନ ସୁନିଶ୍ଚିତ କରିବାରେ ଏହା ସହାୟକ ହେବ । ଏହି ସମ୍ମିଳନୀରେ ଚାରିଟି ବିଷୟ ଆଧାରିତ ଅଧିବେଶନ ରହିବ । ସାମାଜିକ ସୁରକ୍ଷା ଯୋଜନାଗୁଡିକର ପଞ୍ଜିକରଣ ଇ-ଶ୍ରମ ପୋର୍ଟାଲରେ ଉପଲବ୍ଧ କରାଇ ସାର୍ବଜନୀନ ସାମାଜିକ ସୁରକ୍ଷା ପ୍ରଦାନ କରିବା, ରାଜ୍ୟ ସରକାରଙ୍କ ଦ୍ୱାରା ପରିଚାଳିତ ଇଏସଆଇ ଡାକ୍ତରଖାନାର ସ୍ୱାସ୍ଥ୍ୟ ସେ ସମୃଦ୍ଧି ଯୋଜନା ଓ ପିଏମଜେଏୱାଇ ସହ ମିଶ୍ରଣ, ଚାରିଟି ଶ୍ରମ ସଂହିତା ଅନ୍ତର୍ଗତ ନିୟମ ପ୍ରସ୍ତୁତି ଓ କାର୍ଯ୍ୟାନ୍ୱୟନର ପଦ୍ଧତି, ସମାନ ଓ ଉପଯୁକ୍ତ କାମ କରିବାର ସ୍ଥିତି, ଭିଜନ ସତ୍ୟମେବ ଜୟତେ @ 2047ରେ ସମସ୍ତ ଶ୍ରମିକଙ୍କ ସାମାଜିକ ସୁରକ୍ଷା ତଥା ଅସଂଗଠିତ ଓ ପ୍ଲାଟଫର୍ମ ଶ୍ରମିକମାନଙ୍କ ସାମାଜିକ ସୁରକ୍ଷା, କାର୍ଯ୍ୟକ୍ଷେତ୍ରରେ ଲିଙ୍ଗଗତ ସମାନତା ଆଦି ପ୍ରସଙ୍ଗରେ ଆଲୋଚନା ହେବ ।
ଉଦୟପୁରଠାରେ ବୃହତ ରାଜପଥ ପ୍ରକଳ୍ପସମୂହର ଉଦ୍ଘାଟନ ଓ ଶିଳାନ୍ୟାସ କଲେ ପ୍ରଧାନମନ୍ତ୍ରୀ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜସ୍ଥାନର ଉଦୟପୁରଠାରେ ବିଭିନ୍ନ ବୃହତ ରାଜପଥ ପ୍ରକଳ୍ପର ଶିଳାନ୍ୟାସ ଏବଂ ଉଦ୍ଘାଟନ କରିଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ମେୱାଡ଼ “ବୀର ଭୂମି”କୁ ଆସି ସେ ଆନନ୍ଦିତ । ପ୍ରାକୃତିକ ଦୁର୍ବିପାକ ଦ୍ୱାରା ପ୍ରଭାବିତ ଲୋକମାନଙ୍କୁ ଆଶ୍ୱାସନା ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଏପରି ଏକ କଠିନ ସମୟରେ କେନ୍ଦ୍ର ସରକାର ସେମାନଙ୍କ ସହିତ ରହିଛନ୍ତି, ଏବଂ ଲୋକମାନେ ଏହି ପରିସ୍ଥିତିର ମୁକାବିଲା କରିବାରେ ସକ୍ଷମ ହେବେ ଏବଂ ଅଧିକ ସାହସର ସହିତ ଆଗକୁ ବଢ଼ିବେ ବୋଲି ସେ ଆଶାବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆଜି ଗୋଟିଏ କାର୍ଯ୍ୟକ୍ରମରେ 15,000 କୋଟି ଟଙ୍କାର ପ୍ରକଳ୍ପ ଉଦ୍ଘାଟିତ କିମ୍ବା ଶିଳାନ୍ୟାସ କରାଯାଇଛି । ପ୍ରଧାନମନ୍ତ୍ରୀ କହିଥିଲେ ଯେ ଭିତ୍ତିଭୂମି ପ୍ରକଳ୍ପ ଦେଶର ବିକାଶ ପାଇଁ ଗୁରୁତ୍ୱପୂର୍ଣ୍ଣ । ସେ କହିଥିଲେ ଯେ ଭିତ୍ତିଭୂମି ପ୍ରକଳ୍ପ, ବିଶେଷ କରି ସଡ଼କ ଯୋଗାଯୋଗ ପ୍ରକଳ୍ପରେ ବିଳମ୍ବକୁ ଭାରତ ଆଉ ବରଦାସ୍ତ କରିପାରିବ ନାହିଁ । ସେ କହିଥିଲେ ଯେ ସଡ଼କ ପ୍ରକଳ୍ପ ଭଳି ସଂରଚନା ଲୋକମାନଙ୍କ ଜୀବନରେ ନୂଆ ଶକ୍ତି ଭରିଦେଇଥାଏ । ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀଙ୍କ ଦ୍ୱାରା ଆରମ୍ଭ କରାଯାଇଥିବା ସ୍ୱର୍ଣ୍ଣ ଚତୁର୍ଭୂଜ ପ୍ରକଳ୍ପ ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଏହା କୃଷକମାନଙ୍କୁ ବଜାର ସହିତ ଯୋଡ଼ିବାରେ ସହାୟକ ହୋଇଥିଲା । ସେ କହିଥିଲେ ଯେ ପର୍ଯ୍ୟଟନ, ଉନ୍ନତ ଭିତ୍ତିଭୂମି ଓ ଯୋଗାଯୋଗ ଦ୍ୱାରା ରାଜସ୍ଥାନ ବହୁଳ ଭାବେ ଉପକୃତ ହୋଇପାରିବ, ଯାହା ନିଯୁକ୍ତି ସୁଯୋଗ ମଧ୍ୟ ସୃଷ୍ଟି କରିବ । ପ୍ରଧାନମନ୍ତ୍ରୀ ଉଜ୍ଜ୍ୱଳା ଯୋଜନା ସମ୍ପର୍କରେ ଉଲ୍ଲେଖ କରି ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ଏହି ଯୋଜନା ଅଧୀନରେ ଗ୍ରାମୀଣ ପରିବାରକୁ ଏଲପିଜି ସଂଯୋଗ ଦିଆଯାଉଛି, ଯାହାଦ୍ୱାରା ମହିଳାମାନେ ବିଶେଷ ଭାବେ ଉପକୃତ ହୋଇପାରିବେ । ପ୍ରଧାନମନ୍ତ୍ରୀ କହିଥିଲେ ଯେ ଜିଏସଟି(GST) ଦ୍ୱାରା ଆନ୍ତଃରାଜ୍ୟ ସୀମାରେ ଦୀର୍ଘ ସମୟର ପ୍ରତୀକ୍ଷା ଦୂର ହେବା ସହିତ ଦେଶର ଅର୍ଥବ୍ୟବସ୍ଥାକୁ ବୃହତ ଲାଭ ପହଂଚିଛି । ଏହି କାର୍ଯ୍ୟକ୍ରମ ପରେ ପ୍ରଧାନମନ୍ତ୍ରୀ ପ୍ରତାପ ଗୌରବ କେନ୍ଦ୍ର ପରିଦର୍ଶନ କରିଥିଲେ । ଏଠାରେ ତତ୍କାଳୀନ ମେୱାଡ଼ ସାମ୍ରାଜ୍ୟର ମହାନ ରାଜା ମହାରାଣା ପ୍ରତାପଙ୍କ ଜୀବନୀ, ଶୌର୍ଯ୍ୟ ଏବଂ ଉପଲବ୍ଧୀ ସମ୍ବନ୍ଧୀୟ ସ୍ମୃତି ରହିଛି ।
ରୁଷ ରାଷ୍ଟ୍ରପତି ମାନ୍ୟବର ଭ୍ଲାଦିମିର ପୁଟିନଙ୍କ ସହ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରୁଷ ରାଷ୍ଟ୍ରପତି ମାନ୍ୟବର ଭ୍ଲାଦିମିର ପୁଟିନଙ୍କ ସହ ଫୋନରେ କଥା ହୋଇଛନ୍ତି। ୟୁକ୍ରେନ ପରିସ୍ଥିତି ଉପରେ ଦୁଇ ନେତା ଆଲୋଚନା କରିଥିଲେ। ୟୁକ୍ରେନ ଏବଂ ରୁଷିଆ ମଧ୍ୟରେ ବୁଝାମଣାର ସ୍ଥିତି ସମ୍ପର୍କରେ ରାଷ୍ଟ୍ରପତି ପୁଟିନ ପ୍ରଧାନମନ୍ତ୍ରୀ ମୋଦୀଙ୍କୁ ସୂଚନା ଦେଇଛନ୍ତି। ରୁଷ ଏବଂ ୟୁକ୍ରେନ ମଧ୍ୟରେ ଚାଲିଥିବା ବୁଝାମଣାକୁ ପ୍ରଧାନମନ୍ତ୍ରୀ ମୋଦୀ ସ୍ୱାଗତ କରିଛନ୍ତି ଏବଂ ଏହି ବିବାଦର ସମାଧାନ ହୋଇଯିବ ବୋଲି ଆଶା ପ୍ରକଟ କରିଛନ୍ତି। ରାଷ୍ଟ୍ରପତି ପୁଟିନ ଏବଂ ରାଷ୍ଟ୍ରପତି ଜେଲେନସ୍କିଙ୍କ ମଧ୍ୟରେ ପ୍ରତ୍ୟକ୍ଷ ବାର୍ତ୍ତାଳାପ ଶାନ୍ତି ପ୍ରୟାସରେ ସହାୟକ ହୋଇପାରେ ବୋଲି ସେ ମତ ଦେଇଛନ୍ତି। ପ୍ରଧାନମନ୍ତ୍ରୀ ମୋଦୀ ଏବେ ମଧ୍ୟ ସୁମିରେ ଅବଶିଷ୍ଟ ଭାରତୀୟ ଛାତ୍ରମାନଙ୍କ ସୁରକ୍ଷା ଏବଂ ନିରାପତ୍ତା ପାଇଁ ଗଭୀର ଚିନ୍ତା ପ୍ରକଟ କରିଥିଲେ | ଭାରତୀୟ ଛାତ୍ରଙ୍କ ସମେତ ସାଧାରଣ ନାଗରିକଙ୍କୁ ଉଦ୍ଧାର କରିବା ପାଇଁ ମାନବ କରିଡର ସହ ଜଡିତ ପଦକ୍ଷେପ ସମ୍ପର୍କରେ ରାଷ୍ଟ୍ରପତି ପୁଟିନ ପ୍ରଧାନମନ୍ତ୍ରୀଙ୍କୁ ସୂଚନା ଦେଇଛନ୍ତି।
ତୈଳ ସଂରକ୍ଷଣ ଓ ପରିଚାଳନା ପାଇଁ ସ୍ଥାୟୀ ରାଜିନାମାକୁ କ୍ୟାବିନେଟ ମଞ୍ଜୁରି

ଆବୁଧାବି ଜାତୀୟ ତୈଳ କମ୍ପାନୀ(ଏଡିଏନ୍ଓସି) ଓ ଭାରତୀୟ ଷ୍ଟ୍ରାଟେଜିକ୍ ପେଟ୍ରୋଲିୟମ ରିଜର୍ଭ ଲିଃ(ଆଇଏସ୍ପିଆରଏଲ୍) ମଧ୍ୟରେ ତୈଳ ସଂରକ୍ଷଣ ଓ ପରିଚାଳନା ପାଇଁ ସ୍ଥାୟୀ ରାଜିନାମାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ରାଜିନାମା ଫଳରେ କର୍ଣ୍ଣାଟକର ମାଙ୍ଗାଲୋରସ୍ଥିତ ଆଇଏସପିଆରଏଲ୍ ରେ 5,860,000 ମିଲିୟନ ବ୍ୟାରେଲ୍ ପର୍ଯ୍ୟନ୍ତ ଅଶୋଧିତ ତୈଳକୁ ଏଡିଏନ୍ଓସି ପୂରଣ କରିବ । ଏହି ଗଚ୍ଛିତ ଅଶୋଧିତ ତୈଳରୁ କିଛି ପରିମାଣକୁ ବ୍ୟବସାୟିକ ଉଦ୍ଦେଶ୍ୟରେ ଏଡିଏନ୍ଓସି ଉପଯୋଗ କରିବ । କିନ୍ତୁ ଏହି ଗଚ୍ଛିତ ତୈଳର ପ୍ରମୁଖ ଭାଗ ସମ୍ପୂର୍ଣ୍ଣ ଭାବେ ଗୁରୁତ୍ଵପୂର୍ଣ୍ଣ ତୈଳ ଭଣ୍ଡାର ଉଦ୍ଦେଶ୍ୟରେ ବିନିଯୋଗ ହେବ । ଏହି ରାଜିନାମା ଭାରତର ଶକ୍ତି ସୁରକ୍ଷାରେ ସହାୟକ ହେବ । ଭାରତ ଓ ୟୁଏଇ ହେଉଛନ୍ତି ଷ୍ଟ୍ରାଟେଜିକ ଭାଗିଦାର । ଭାରତର ଶକ୍ତି କ୍ଷେତ୍ରରେ ୟୁଏଇର ଏହା ପ୍ରଥମ ପୁଞ୍ଜିନିବେଶ ଓ ଉଚ୍ଚସ୍ତରୀୟ ଟାସ୍କ ଫୋର୍ସ ଅଧୀନରେ ଏହା ୟୁଏଇରୁ ଏଡିଏନ୍ଓସି ଦ୍ୱାରା ପ୍ରମୁଖ ନିବେଶ ।
ରାଜକୋଟ ସାମାଜିକ ସଶକ୍ତିକରଣ ଶିବିରରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ, ଦିବ୍ୟାଙ୍ଗମାନଙ୍କୁ ସହାୟକ ଉପକରଣ ବଣ୍ଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜକୋଟରେ ସାମାଜିକ ସଶକ୍ତିକରଣ ଶିବିରରେ ଉଦ୍ବୋଧନ ଦେଇଥିଲେ ଏବଂ ଦିବ୍ୟାଙ୍ଗ ହିତାଧିକାରୀମାନଙ୍କୁ ସହାୟକ ଉପକରଣ ବାଣ୍ଟିଥିଲେ । ଏହି ଅବସରରେ ସେ ଦୃଢ଼ତାପୂର୍ବକ କହିଥିଲେ ଯେ କେନ୍ଦ୍ର ସରକାର ଗରିବଙ୍କ କଲ୍ୟାଣ ପାଇଁ ସମ୍ପୂର୍ଣ୍ଣ ଭାବେ ସମର୍ପିତ । ଦିବ୍ୟାଙ୍ଗ ଭାଇ ଏବଂ ଭଉଣୀମାନଙ୍କ ଜୀବନରେ ପରିବର୍ତ୍ତନ ଆଣିବା ଲାଗି ଅଭିନବୀକରଣ ଏବଂ ପ୍ରଯୁକ୍ତିର ଉପଯୋଗ ଲାଗି ଷ୍ଟାର୍ଟ-ଅପ୍ କ୍ଷେତ୍ରକୁ ଆହ୍ୱାନ ଜଣାଇଥିଲେ । ଏହି ଅବସରରେ ସେ କେନ୍ଦ୍ର ମନ୍ତ୍ରୀ ଡ. ଥାୱର ଚାନ୍ଦ ଗେହଲଟ୍ ଏବଂ ତାଙ୍କ ଟିମ୍ ର ଉଚ୍ଚପ୍ରଶଂସା କରିବା ସହିତ ଦିବ୍ୟାଙ୍ଗ ଭଉଣୀ ଓ ଭାଇଙ୍କ କଲ୍ୟାଣ ପାଇଁ ସେମାନ କରୁଥିବା କାର୍ଯ୍ୟ ଐତିହାସିକ ଏବଂ ପ୍ରଶଂସାଯୋଗ୍ୟ ବୋଲି ମତବ୍ୟକ୍ତ କରିଥିଲେ । 2022 ରେ ଦେଶ ସ୍ୱାଧୀନ ହେବାର 75 ବର୍ଷ ପୂର୍ତ୍ତୀ ବେଳକୁ ଯେପରି ଜଣେ ହେଲେ ଭାରତୀୟ ବାସହୀନ ନରହନ୍ତି ସେ ଦିଗରେ ସରକାର କାର୍ଯ୍ୟ କରୁଛନ୍ତି । ସବୁ ଗୃହରେ ମୌଳିକ ସୁବିଧା ସୁଯୋଗ ଯେପରି ରହିବ ସେଥିପ୍ରତି ସମସ୍ତେ ଯତ୍ନବାନ ହେବା ଜରୁରୀ ବୋଲି ପ୍ରଧାନମନ୍ତ୍ରୀ ଦୋହରାଇ ଥିଲେ ।
ଜୁଲାଇ ୧୮ରେ ଏନଆଇଆଇଓ ସେମିନାର ‘ସ୍ୱାବଲମ୍ବନ’କୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁଲାଇ ୧୮, ୨୦୨୨ ଅପରାହ୍ନ ୪.୩୦ରେ ଡଃ ଆମ୍ବେଦକର ଇଣ୍ଟରନ୍ୟାସନାଲ ସେଣ୍ଟର, ନୂଆଦିଲ୍ଲୀ ଠାରେ ଏନଆଇଆଇଓ (ନୌସେନା ନବାଚାର ଓ ସ୍ୱଦେଶୀକରଣ ସଂଗଠନ) ସେମିନାର ‘ସ୍ୱାବଲମ୍ବନ’କୁ ସମ୍ବୋଧିତ କରିବେ । ପ୍ରତିରକ୍ଷା କ୍ଷେତ୍ରରେ ଆତ୍ମନିର୍ଭରଶୀଳ ହେବା ଆତ୍ମନିର୍ଭର ଭାରତର ପ୍ରମୁଖ ସ୍ତମ୍ଭ । ଏହି ପ୍ରୟାସକୁ ଆଗେଇ ନେବାକୁ ପ୍ରଧାନମନ୍ତ୍ରୀ ଭାରତୀୟ ନୌସେନାରେ ସ୍ୱଦେଶୀ ପ୍ରଯୁକ୍ତି ବ୍ୟବହାରକୁ ପ୍ରୋତ୍ସାହିତ କରିବାକୁ ଉଦ୍ଦିଷ୍ଟ ‘ସ୍ପ୍ରିଣ୍ଟ ଚ୍ୟାଲେଞ୍ଜ’ ଅନାବରଣ କରିବେ । ‘ଆଜାଦୀ କା ଅମ୍ରିତ ମହୋତ୍ସବ’ ଅଂଶବିଶେଷ ଭାବେ ଏନଆଇଆଇଓ ପ୍ରତିରକ୍ଷା ନବାଚାର ସଂଗଠନ (ଡିଆଇଓ) ସହ ମିଳିତ ଭାବେ ଭାରତୀୟ ନୌସେନାରେ ଅତିକମରେ ୭୫ଟି ନୂଆ ସ୍ୱଦେଶୀ ପ୍ରଯୁକ୍ତି/ଉତ୍ପାଦ ସାମିଲ କରିବାକୁ ଲକ୍ଷ୍ୟ ରଖିଛନ୍ତି । ଏହି ସହଭାଗୀ ପ୍ରକଳ୍ପର ନାମ ସ୍ପ୍ରିଣ୍ଟ (ଆଇଡେକ୍ସ, ଏନଆଇଆଇଓ ଓ ଟିଡିଏସି ମାଧ୍ୟମରେ ଆର ଏଣ୍ଡ ଡିରେ ଉତ୍କର୍ଷତା ପ୍ରତିପାଦନ କରିବା) ରହିଛି । ପ୍ରତିରକ୍ଷା କ୍ଷେତ୍ରରେ ଆତ୍ମନିର୍ଭରଶୀଳ ହେବା ପାଇଁ ଭାରତୀୟ ଶିଳ୍ପ ଓ ଶିକ୍ଷାଜଗତକୁ ନିୟୋଜିତ କରିବା ଏହି ସେମିନାରର ଉଦ୍ଦେଶ୍ୟ । ଏହି ଦୁଇଦିନିଆ ସେମିନାର (ଜୁଲାଇ ୧୮-୧୯) ଶିଳ୍ପ, ଶିକ୍ଷା, ସେନା ଓ ସରକାରୀ ପ୍ରତିନିଧିମାନଙ୍କୁ ପ୍ରତିରକ୍ଷା କ୍ଷେତ୍ରରେ ଚିନ୍ତନ ଓ ପ୍ରସ୍ତାବ ବିନିମୟ ପାଇଁ ମିଳିତ ମଞ୍ଚ ପ୍ରଦାନ କରିବ । ନବାଚାର, ସ୍ୱଦେଶୀକରଣ, ଅସ୍ତ୍ରଶସ୍ତ୍ର ଓ ବିମାନ ଉଡ୍ଡୟନ ପାଇଁ ସ୍ୱତନ୍ତ୍ର ଅଧିବେଶନ ଆୟୋଜିତ ହେବ । ସେମିନାରର ଦ୍ୱିତୀୟ ଦିନରେ ସରକାରଙ୍କ ସାଗର (ଅଞ୍ଚଳର ସମସ୍ତଙ୍କ ସୁରକ୍ଷା ଓ ବିକାଶ) ଦୃଷ୍ଟିକୋଣ ଅନୁଯାୟୀ ଭାରତ ମହାସାଗର ଅଞ୍ଚଳରେ ବ୍ୟାପକତା ସମ୍ପର୍କରେ ଆଲୋଚନା ହେବ ।
ପ୍ରସୂତୀକାଳୀନ ସୁବିଧାସୁଯୋଗ ଆଇନ୍ 1961ରେ ସଂଶୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (10.08.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ପ୍ରସୂତୀକାଳୀନ ସୁବିଧାସୁଯୋଗ ଆଇନ 1961 ରେ ପ୍ରସ୍ତାବିତ ସଂଶୋଧନକୁ କାର୍ଯୋତର ଅନୁମୋଦନ ମିଳିଛି । ପ୍ରସୂତୀକାଳୀନ ସୁବିଧାସୁଯୋଗ (ସଂଶୋଧନ) ବିଲ୍ 2016 ସଂସଦରେ ଆଗତ କରାଯାଇଛି । ପ୍ରସୂତୀକାଳୀନ ସୁବିଧାସୁଯୋଗ ଆଇନ 1961 ମହିଳା କର୍ମଚାରୀମାନଙ୍କୁ ପ୍ରସବ ସମୟରେ ସୁରକ୍ଷିତ ରଖିବାରେ ସହାୟକ ହୋଇଥାଏ ଏବଂ ପ୍ରସୂତୀଙ୍କୁ “ପ୍ରସବକାଳୀନ ସୁବିଧାସୁଯୋଗ” ପ୍ରଦାନ କରିଥାଏ । ଏଥିରେ କାର୍ଯ୍ୟରୁ ଅନୁପସ୍ଥିତି ରହିବା ସମୟରେ ପୂର୍ଣ୍ଣବେତନ ମିଳେ ଯଦ୍ୱାରା ସେ ତାଙ୍କର ଜନ୍ମିତ ସନ୍ତାନର ଯତ୍ନ ନେଇପାରନ୍ତି । 10 ଜଣ ବା ତଦୁର୍ଦ୍ଧ ବ୍ୟକ୍ତିଙ୍କୁ ନିଯୁକ୍ତି ଦେଇଥିବା ସମସ୍ତ ସଂସ୍ଥା ପ୍ରତି ଏହା ପ୍ରଯୁଜ୍ୟ । ସଂଗଠିତ କ୍ଷେତ୍ରରେ କାର୍ଯ୍ୟରତ (ପ୍ରାୟ) 1.8 ନିୟୁତ ମହିଳା କର୍ମଚାରୀଙ୍କୁ ଏହି ସଂଶୋଧନ ସହାୟକ ହେବ । ପ୍ରସୂତୀକାଳନୀ ସୁବିଧାସୁଯୋଗ ଆଇନ 1961 ରେ ଥିବା ସଂଶୋଧନ ନିମ୍ନରେ ପ୍ରଦାନ କରାଗଲା: • ପ୍ରସବକାଳୀନ ସୁବିଧାକୁ 12 ସପ୍ତାହରୁ 26 ସପ୍ତାହକୁ ଦୁଇଟି ଜୀବିତ ସନ୍ତାନଙ୍କ କ୍ଷେତ୍ରରେ ଲାଗୁ ଏବଂ ଦୁଇରୁ ଅଧିକ ସନ୍ତାନଙ୍କ କ୍ଷେତ୍ରରେ ଏହା 12 ସପ୍ତାହ ପାଇଁ ପ୍ରଯୁଜ୍ୟ ହେବ । • ଜଣେ “କମିଶନିଂ ମାତା” ଏବଂ “ଗ୍ରହଣକାରୀ ମାତା” ଙ୍କ ପାଇଁ 12 ସପ୍ତାହ ପ୍ରସବକାଳୀନ ସୁବିଧା • “ଘରେ ରହି କାର୍ଯ୍ୟ କରିବାର ସୁବ୍ୟବସ୍ଥା” • 50 ଅଥବା ତଦୁର୍ଦ୍ଧ କର୍ମଚାରୀ କାର୍ଯ୍ୟ କରୁଥିବା ପ୍ରତିଷ୍ଠାନରେ କ୍ରେଚ ବ୍ୟବସ୍ଥା ବାଧ୍ୟତାମୂଳକ ଯଥାର୍ଥତା : • ଶିଶୁକୁ ପ୍ରାଥମିକ ଅବସ୍ଥାରେ ମାତୃ ଯତ୍ନ ଯୋଗାଣ – ଯାହା ଶିଶୁର ଉନ୍ନତି ଓ ବିକାଶ ପାଇଁ ଅତି ଗୁରୁତ୍ୱପୂର୍ଣ୍ଣ । • ଭାରତୀୟ ଶ୍ରମ ମନ୍ତ୍ରଣାଳୟର 44, 45 ଏବଂ 46 ତମ ଅଧିବେଶନରେ ପ୍ରସୂତୀକାଳୀନ ସୁବିଧାସୁଯୋଗର ଅବଧିକୁ 24 ସପ୍ତାହକୁ ବୃଦ୍ଧି କରିବା ଲାଗି ସୁପାରିଶ କରାଯାଇଥିଲା । • ମହିଳା ଓ ଶିଶୁ ବିକାଶ ମନ୍ତ୍ରଣାଳୟ ପକ୍ଷରୁ ପ୍ରସୂତୀକାଳୀନ ସୁବିଧାସୁଯୋଗର ଅବଧିକୁ 8 ମାସକୁ ବଢ଼ାଇ ଦେବା ଲାଗି ପ୍ରସ୍ତାବ ଦିଆଯାଇଥିଲା । • ତ୍ରିପାକ୍ଷିକ ଆଲୋଚନାବେଳେ ସମସ୍ତ ଭାଗୀଦାର ପକ୍ଷ ସାଧାରଣରେ ଏହି ସଂଶୋଧନ ପ୍ରସ୍ତାବକୁ ସମର୍ଥନ କରିଥିଲେ ।